ສະ​ຫະ​ລັດ ຖອນ​ໂຕ ອອກ​ຈາກ ສົນ​ທິ​ສັນ​ຍາ ກຳ​ລັງ​ນິວ​ເຄ​ລຍ ໄລ​ຍະ​ປານ​ກາງ
ປະ​ທາ​ນາ​ທິ​ບໍ​ດີ​ ​ດໍ​ໂນ​ລ ທ​ຣຳ ຫວັງ​ວ່າ ຂໍ້​ຕົກ​ລົງ​ສະ​ບັບ​ໃໝ່​ ຈະ​ສາ​ມາດ​ບັນ​ລຸ​ກັນ​ໄດ້ ເພື່ອ​ໃຊ້​ແທນ​ ສົນ​ທິ​ສັນ​ຍາ​ສະ​ໄໝ​ສົງ​ຄາມ​ເຢັນ​ດັ່ງ​ກ່າວນີ້.
ສະຫະລັດ ໃນວັນສຸກມື້ນີ້ ໄດ້ຖອນໂຕອອກຈາກສົນທິສັນຍາກຳລັງນິວເຄລຍໄລຍະປານກາງ ຫຼື INF ເພື່ອວ່າຈະສາມາດ ສ້າງຫົວລະເບີດນິວເຄລຍຊະນິດໃໝ່ຫຼັງຈາກຣັດເຊຍໄດ້ປະຕິເສດທີ່ຈະທຳລາຍລູກສອນໄຟຊະນິດໃໝ່ຂອງຕົນ ທີ່ອົງການເນໂຕ້ເວົ້າວ່າ ລະເມີດຕໍ່ສົນທິສັນຍາສະບັບນີ້ ລັດຖະມົນຕີການຕ່າງປະເທດສະຫະລັດ ທ່ານໄມຄ໌ ພອມພຽວ ກ່າວວ່າ “ຣັດເຊຍບໍ່ໄດ້ກັບຄືນໄປສູ່ ການປະຕິບັດຕາມໂດຍເຕັມ ແລະກວດສອບໄດ້ ໂດຍຜ່ານການທຳລາຍລະບົບລູກສອນໄຟ ທີ່ບໍ່ຖືກຕ້ອງຕາມສົນທິສັນຍາ ຄືລູກສອນໄຟ SSC-8 ຫຼື 9M729 ຊຶ່ງເປັນລູກສອນໄຟນຳວິຖີ ທີ່ຍິງຈາກພາກພື້ນດິນແລະມີໄລຍະປານກາງນັ້ນ ຣັດເຊຍເປັນຜູ້ຮັບຜິດຊອບແຕ່ພຽງຜູ້ດຽວຕໍ່ການແຕກຫັກລົງຂອງສົນທິສັນຍາດັ່ງກ່າວນີ້ ” ທ່ານພອມພຽວ ກ່າວເພີ້ມຕື່ມ ຢູ່ໃນຖະແຫຼງການວ່າ ສະຫະລັດ “ຈະບໍ່ເປັນພາຄີຢູ່ໃນສົນທິສັນຍາ ທີ່ມີການລ່ວງລະເມີດດ້ວຍຄວາມຕັ້ງໃຈໂດຍຣັດເຊຍ ການບໍ່ປະຕິບັດຕາມສົນທິສັນຍາຂອງຣັດເຊຍ ເຮັດໃຫ້ຜົນປະໂຫຍດຂອງສະຫະລັດຕົກຢູ່ໃນອັນຕະລາຍ ໃນຂະນະທີ່ຣັດເຊຍພັດທະນາແລະຕິດຕັ້ງລະບົບລູກສອນໄຟທີ່ລະເມີດຕໍ່ສົນທິສັນຍາ ທີ່ສະແດງໃຫ້ເຫັນວ່າເປັນໄພຂົ່ມຂູ່ໂດຍກົງຕໍ່ສະຫະລັດ ຕໍ່ພັນທະມິດແລະພາຄີຂອງພວກເຮົາ ” ປະທານາທິບໍດີສະຫະລັດ ທ່ານດໍໂນລ ທຣຳ ຫວັງວ່າ ຂໍ້ຕົກລົງສະບັບໃໝ່ຈະສາມາດບັນລຸກັນໄດ້ ເພື່ອໃຊ້ແທນສົນທິສັນຍາສະໄໝສົງຄາມເຢັນດັ່ງກ່າວນີ້ ທ່ານທຣຳຕອບຄຳຖາມຂອງວີໂອເອ ໃນຕອນບ່າຍວັນພະຫັດວານນີ້ວ່າ “ຣັດເຊຍຢາກຈະເຮັດບາງສິ່ງບາງຢ່າງ ກ່ຽວກັບສົນທິສັນຍານິວເຄລຍ ແລະນັ້ນ ຂ້າພະເຈົ້າກໍບໍ່ມີຫຍັງຂັດຂ້ອງ ພວກເຂົາເຈົ້າຢາກເຮັດສິ່ງໃດສິ່ງນຶ່ງ ແລະກໍເຊັ່ນດຽວກັນ ກັບຂ້າພະເຈົ້າຈະເຮັດ ” ແຕ່ປະທານາທິບໍດີ ໃນການຖະແຫຼງ ຢູ່ເດີ່ນກ້ຳໃຕ້ຂອງທຳນຽບຂາວ ກ່ອນຂຶ້ນເຮືອບິນເຮລີຄອບເຕີ້ໄປນັ້ນ ກ່າວວ່າ “ພວກເຮົາບໍ່ໄດ້ຫາລືກັນກ່ຽວກັບສົນທິສັນຍາ INF ເວລາທ່ານໂອ້ລົມກັບປະ ທານາທິບໍດີຣັດເຊຍ ທ່ານວລາດີເມຍ ປູຕິນໃນມື້ກ່ອນນັ້ນ ຢູ່ໃນຖະແຫຼງການຂອງທ່ານ ທ່ານພອມພຽວ ຮຽກຮ້ອງໃຫ້ ຣັດເຊຍ ແລະຈີນ “ເຂົ້າຮ່ວມກັບພວກເຮົາໃນໂອກາດນີ້ ເພື່ອນຳເອົາຜົນຂອງຄວາມໝັ້ນຄົງທີ່ແທ້ຈິງ ມາສູ່ປະເທດຂອງພວກເຮົາ ແລະທົ່ວທັງໂລກນຳດ້ວຍ ”